Predkladacia  správa

k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 94/1963 Zb. o rodine v znení neskorších predpisov, zákon Národnej rady Slovenskej republiky č. 300/1993 Z.z. o mene a priezvisku v znení zákona Národnej rady Slovenskej republiky č. 154/1994 Z.z. a ktorým sa mení a dopĺňa zákon Národnej rady Slovenskej republiky č. 154/1994 Z.z. o matrikách v znení zákona Národnej rady Slovenskej republiky č. 222/1996 Z.z.

Podnet
Ide o iniciatívny materiál skupiny poslancov Národnej rady Slovenskej republiky predkladaný podľa čl. 87 ods. 1 Ústavy Slovenskej republiky. Na rokovanie vlády Slovenskej republiky sa návrh predkladá podľa § 70 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky. Vzhľadom na to, že upravovaná problematika patrí do pôsobnosti ministerstva vnútra, materiál na rokovanie vlády predkladá minister vnútra.
Potreba
Hlavným dôvodom predloženia návrhu zákona je potreba umožniť osobe uzatvárajúcej manželstvo ponechať si svoje pôvodné priezvisko a súčasne spečatiť manželský zväzok prevzatím priezviska manžela. Takáto úprava je zaužívaná aj v európskych štátoch.
Stručný obsah
Návrh zákona novelizuje tri zákony, ktoré sa zaoberajú úpravou priezviska – zákon č. 94/1963 Zb. o rodine, zákon Národnej rady Slovenskej republiky č. 300/1993 Z.z. o mene a priezvisku a zákon Národnej rady Slovenskej republiky č. 154/1994 Z.z. o matrikách. 
Stručné zhrnutie očakávaného dopadu
Realizácia návrhu zákona nebude mať dopad na štátny rozpočet.
Ďalšie kroky, ak je predpoklad, že ich schválenie materiálu vyvolá
Schválenie návrhu zákona nevyvolá uskutočnenie organizačných, materiálno-technických alebo personálnych zmien.
Hromadná pripomienka 300 a viac fyzických osôb a právnických osôb, resp. sumár vyššieho počtu obsahovo príbuzných pripomienok, ak boli vznesené
Keďže ide o poslanecký návrh zákona, nebol predmetom pripomienkového konania. 
Prerokovanie materiálu
Predkladateľ sa stotožňuje s vecným riešením problematiky. V návrhu zákona však považuje za potrebné vykonať tieto úpravy:
K názvu zákona: 
V názve zákona je potrebné slová „zákona Národnej rady Slovenskej republiky č. 222/1996 Z.z.“ nahradiť slovami „v znení neskorších predpisov“ so zreteľom na skutočnosť, že zákon č. 154/1994 Z.z. bol už druhýkrát novelizovaný zákonom č. 416/2001 Z.z.
K čl. I bod 2: 
Odôvodnenie tohto ustanovenia je potrebné doplniť o uvedenie dôvodov, pre ktoré má dieťa mať len jedno priezvisko. 
K čl. I bod 3: 
V ustanovení je potrebné za slovami „z nich“ doplniť slovo „určené“ alebo upraviť text takto: „3. V § 38 ods. 1 sa slovo „dohodou“ nahrádza slovami „určené vyhlásením“. 
K čl. I bod 4:
Znenie terajšieho čl. I bod 4 predkladateľ navrhuje nahradiť touto úpravou: „4. Slová „národný výbor“ vo všetkých tvaroch sa v celom texte zákona nahrádzajú slovami „príslušný orgán“ v príslušnom tvare. 
K čl. II bod 1:
Odôvodnenie článku II je potrebné doplniť o uvedenie dôvodov, napríklad takto: „Ustanovenie je odôvodnené tým, že občan v úradnom styku preukazuje svoju totožnosť platným preukazom totožnosti, v ktorom je uvedené jeho priezvisko alebo priezviská v podobe nadobudnutej spôsobom ustanoveným v zákone. Preto nie je možné, aby na úradných dokumentoch a tlačivách uvádzal svoje priezvisko alebo priezviská v inej podobe.“.
K čl. II bod 2:
Bod 2 navrhuje z čl. II vypustiť, pretože nejde o vecnú zmenu platného textu a doterajší text pokrýva aj novonavrhovanú úpravu podľa § 8 ods. 1 písm. c) zákona č. 94/1963 Zb. 
Či materiál má byť predložený inému orgánu
Vláda Slovenskej republiky je povinná predložiť stanovisko k návrhu zákona predsedovi Národnej rady Slovenskej republiky.
Či je potrebné materiál prerokovať do určitého termínu
Návrh zákona je potrebné prerokovať vo vláde Slovenskej republiky do 13. decembra 2001. 
Dôvod nesprístupnenia, ak materiál nemožno sprístupniť podľa zákona
Materiál podlieha sprístupňovaniu podľa zákona.